b'\n_START_ARTICLE_\nSkorpioni I\n_START_PARAGRAPH_\nSkorpioni I oli ensimm\xc3\xa4inen kahdesta Yl\xc3\xa4-Egyptin hallitsijasta Naqada III -kulttuurin aikana, Egyptin protodynastisella kaudella. H\xc3\xa4nen nimens\xc3\xa4 saattaa viitata skorpionijumalatar Serketiin \xe2\x80\x93 tosin Serketin kultti yleistyi vasta Egyptin vanhan valtakunnan aikana, mink\xc3\xa4 vuoksi Skorpioni I:n nimen on uskottu tulevan muualta._NEWLINE_Skorpioni I oli yksi muinaisen Egyptin ensimm\xc3\xa4isist\xc3\xa4 hallitsijoista ja mahdollisesti Yl\xc3\xa4-Egyptin ensimm\xc3\xa4inen todellinen kuningas. H\xc3\xa4nen uskotaan el\xc3\xa4neen Thinisin kaupungissa 100\xe2\x80\x93200 vuotta ennen tunnetumpaa Skorpioni II:ta, joka hallitsi Nekhenin kaupungista k\xc3\xa4sin.\n_START_SECTION_\nHauta\n_START_PARAGRAPH_\nSkorpioni I:lle kuuluva hauta on l\xc3\xb6ytynyt kuninkaan hautausmaalta Abydosista, jonne thiniittikauden kuninkaat haudattiin. Hauta tunnetaan arkeologisissa piireiss\xc3\xa4, koska sielt\xc3\xa4 on l\xc3\xb6ytynyt mahdollisia todisteita muinaisesta viinin k\xc3\xa4yt\xc3\xb6st\xc3\xa4. Tutkiessaan hautaa arkeologit l\xc3\xb6ysiv\xc3\xa4t kymmeni\xc3\xa4 muualta tuotuja keraamisia ruukkuja, joiden sis\xc3\xa4lt\xc3\xa4m\xc3\xa4 keltainen aines vastaa koostumukseltaan viini\xc3\xa4 ja on per\xc3\xa4isin noin vuodelta 3150 eaa. Ruukuissa oli my\xc3\xb6s j\xc3\xa4\xc3\xa4mi\xc3\xa4 yrteist\xc3\xa4, pihkasta ja muista luontaisista aineksista. Haudasta l\xc3\xb6ydettiin my\xc3\xb6s viiniryp\xc3\xa4leiden siemeni\xc3\xa4, kuoria ja hedelm\xc3\xa4lihaa.'